REPUBLIKA HRVATSKA

PRIMORSKO-GORANSKA ŽUPANIJA

OPĆINA PUNAT

**ODLUKA**

**o izmjeni i dopuni Odluke o parkirališnim površinama i načinu parkiranja**

**na području Općine Punat**

Sadržaj:

1. Pravni temelj za donošenje akta i obrazloženje;
2. Prijedlog odluke o izmjeni i dopuni Odluke o parkirališnim površinama i načinu parkiranja na području Općine Punat.

Predlagatelj:

općinski načelnik

Punat, 2022. godine

**PRAVNI TEMELJ ZA DONOŠENJE AKTA**

Članak 5. Zakona o sigurnosti prometa na cestama („Narodne novine“, broj 67/08, 48/10, 74/11, 80/13, 158/13, 92/14, 64/15, 108/17, 70/19 i 42/20) i članak 31. Statuta Općine Punat („Službene novine Primorsko-goranske županije“ broj 8/18, 10/19, 3/20 i 3/21).

**OBRAZLOŽENJE**

Člankom 5. Zakona o sigurnosti prometa na cestama („Narodne novine“, broj 67/08, 48/10, 74/11, 80/13, 158/13, 92/14, 64/15, 108/17, 70/19 i 42/20) propisano je da jedinice lokalne samouprave uređuju promet na svojem području uz prethodnu suglasnost Ministarstva unutarnjih poslova.

Ovom Odlukom uređuje se promet na javnoprometnim površinama na području Općine Punat te se utvrđuju:

1. ceste s prednošću prolaska,

2. dvosmjerni, odnosno jednosmjerni promet,

3. sustav tehničkog uređenja prometa i upravljanje prometom putem elektroničkih sustava i video nadzora,

4. ograničenja brzine kretanja vozila,

5. promet pješaka, biciklista, vozača mopeda, turističkog vlaka i zaprežnih kola, gonjenje i vođenje stoke,

6. parkirališne površine i način parkiranja, zabrane parkiranja i mjesta ograničenog parkiranja,

7. zone smirenog prometa,

8. blokiranje autobusa, teretnih automobila, priključnih vozila i radnih strojeva na mjestima koja nisu namijenjena za parkiranje tih vrsta vozila i način deblokade tih vozila,

9. postavljanje i održavanje zaštitnih ograda za pješake na opasnim mjestima,

10. pješačke zone, sigurne pravce za kretanje školske djece, posebne tehničke mjere za sigurnost pješaka i biciklista u blizini obrazovnih, zdravstvenih i drugih ustanova, igrališta, kino dvorana i sl.,

11. uklanjanje dotrajalih, oštećenih i napuštenih vozila,

12. površinu na kojoj će se obavljati: test vožnja, terenska vožnja (cross), vožnja izvan kolnika (off road), sportske, enduro i promidžbene vožnje,

13. uvjete prometovanja vozila opskrbe u zonama smirenog prometa i pješačkim zonama.

Ovom izmjenom i dopunom Odluke, u stalna javna parkirališta uvrštava se parkiralište u ulici Augusta Cesarca na k.č.br. 8685/1, 8685/2, 8685/3 i 8685/5 k.o. Punat. Također smanjuje se otkazni rok prilikom otkaza ugovora o zakupu, a sukladno Zakonu o obveznim odnosima te razlozi otkaza ugovora o zakupu, a s obzirom da se pokazalo u praksi da je potrebno proširiti razloge otkaza u slučaju potrebe privođenja zakupljene površine nekoj drugoj namjeni sukladno potrebama Općine Punat osim prostorno planske namjene.

Prema odredbi članka 5. stavka 1. Zakona o sigurnosti prometa na cestama zatražena je suglasnost Ministarstva unutarnjih poslova, Policijske uprave Primorsko - goranske, Sektora policije na prijedlog odluke.

U razdoblju od 23. ožujka do 23. travnja 2022. godine u svrhu provedbe savjetovanja sa zainteresiranom javnošću na službenoj internetskoj stranici Općine Punat objavljen je nacrt Odluke. Cilj provođenja savjetovanja sa zainteresiranom javnošću bio je upoznavanje javnosti s Odlukom o izmjeni i dopuni Odluke o parkirališnim površinama i načinu parkiranja na području Općine Punat te dobivanje mišljenja, primjedbi i prijedloga i eventualno prihvaćanje zakonitih i stručno utemeljenih prijedloga, primjedbi i mišljenja.

Slijedom navedenog predlaže se Općinskom vijeću donošenje odluke kao u prijedlogu.

**-Prijedlog-**

Na temelju članka 5. stavka 1. točke 6. Zakona o sigurnosti prometa na cestama („Narodne novine“ broj 67/08, 48/10, 74/11, 80/13, 158/13, 92/14, 64/15, 108/17, 70/19 i 42/20) i članka 31. Statuta Općine Punat („Službene novine Primorsko-goranske županije“ broj 8/18, 10/19, 3/20 i 3/21) Općinsko vijeće Općine Punat je na 7. sjednici održanoj 2022. godine, donosi

**ODLUKU**

**o izmjeni i dopuni Odluke o parkirališnim površinama i načinu parkiranja**

**na području Općine Punat**

**Članak 1.**

U Odluci o parkirališnim površinama i načinu parkiranja na području Općine Punat(„Službene novine Primorsko-goranske županije“, broj 21/20 i 11/21) u članku 4. stavak 2. mijenja se i glasi:

„ Stalna javna parkirališta s naplatom su parkirališta na kojima se parkiranje naplaćuje:

* od 1. lipnja do 30. rujna u vremenu od 8,00 do 22,00 sata (zona parkiranja broj 3, 5, 6, 7, 8, 9 i 10),
* od 1. svibnja do 31. listopada u vremenu od 8,00 do 22,00 sata. (zona parkiranja broj 1 i 2),
* od 1. ožujka do 31. listopada od 8,00 do 22,00 sata (zona parkiranja broj 4).“

**Članak 2.**

U članku 6. stavku 1. iza alineje 9. briše se točka i dodaje alineja 10. koja glasi:

„- zona parkiranja broj 10: u ulici Augusta Cesarca, k.č.br. 8685/1, 8685/2, 8685/3 i 8685/5 k.o. Punat.“

**Članak 3.**

U članku 8. stavak 2. umjesto brojke: „30“ treba biti brojka: „8“.

U stavku 2. mijenja se alineja 6. i sada glasi:

„- u slučaju potrebe privođenja zakupljene površine nekoj drugoj namjeni sukladno potrebama Općine Punat, npr. prostorno planska namjena ili drugo.“

**Članak 4.**

Ova Odluka stupa na snagu osmog dana od dana objave u „Službenim novinama Primorsko-goranske županije“.

### OPĆINSKO VIJEĆE

### OPĆINE PUNAT

PREDSJEDNIK

Goran Gržančić, dr.med.,v.r.